དེ་ཡང་ཐོག་མར་བོད་ཀྱི་རྒྱལ་ཡོངས་མང་གཙོ་ཚོགས་པའི་ཚོགས་གཙོ་ཚེ་བརྟན་ནོར་བུས་གསར་འགོད་ལྷན་ཚོགས་བསྐོངས་ཚོགས་གནང་བའི་དགོས་དམིགས་ཀྱི་ཐོག་གསུང་དོན་དུ།ཉེ་བའི་ཆར་སྐབས་༡༦པའི་གྲོས་ཚོགས་ཚོགས་དུས་༦པའི་ཐོགའོས་བསྡུའི་སྒྲིག་གཞི་བསྐྱར་བཅོས་དང་འབྲེལ་བའི་སྐོར་ལ་བགྲོ་གླེང་དང་།མཐའ་མར་འོས་བསྡུའི་སྒྲིག་གཞི་བསྐྱར་བཅོས་གཏན་འབེབས་གནང་བ་དེའི་སྐོར་ལ་རྣམ་པ་ཚོ་བརྒྱུད་ལམ་ཁག་གིས་ཀྱང་ཐུགས་སྣང་ཆེན་པོ་གནང་ནས།སྐབས་དེ་དུས་བཀའ་འདྲི་གནང་གི་ཡིན་གསུང་མཁན་མང་པོ་བྱུང་སོང་།ང་ཚོས་སྐབས་དེ་དུས་ག་རེ་ཞུས་པ་ཡིན་ཟེར་ན་དབུས་རྒྱུན་ལས་གཅིག་འཛོམས།དེ་ནས་གསལ་པོ་ཞུ་རྒྱུ་ཡིན་ཞེས།ཞུས་པ་གཞིར་བཟུང་དེ་རིང་ང་ཚོས་གསར་འགོད་ལྷན་ཚོགས་ཐོག་ལ་རྣམ་པ་ཚོར་ཞུ་ཡ་གཙོ་བོ་དེ།འོས་བསྡུའི་སྒྲིག་གཞི་བསྐྱར་བཅོས་ཀྱི་ནང་ལ་གཞུང་འབྲེལ་མ་ཡིན་པའི་ཚོགས་པ་སྐྱིད་སྡུག་ཁག་བཅས་ནས་འོས་མི་བཏོན་པ་དང་།དྲིལ་བསྒྲགས་རིགས་བྱེད་ཆོག་གི་མ་རེད་ཅེས་གཏན་འབེབས་གནང་བ་དེའི་རྒྱུ་མཚན་ལ་བརྟེན་ནས་ང་ཚོའི་སྤྱི་ཚོགས་སྒང་ལ་བགྲོ་གླེང་དང་།ལྷག་པར་དུ་བོད་ཀྱི་རྒྱལ་ཡོངས་མང་གཙོ་ཚོགས་པ་ཐོག་མར་བཙུགས་པའི་དམིགས་ཡུལ་ཁོ་རང་སྲིད་དོན་ཚོགས་པའི་ངོ་བོའི་ཐོག་ནས་བཙུགས་པ་དང་།བཙན་བྱོལ་བོད་མིིའི་བཅའ་ཁྲིམས་དང་འོས་བསྡུའི་སྒྲིག་གཞི་ནང་ག་རེ་གསལ་མིན་ལ་མ་ལྟོས་པར།བོད་ཀྱི་རྒྱལ་ཡོངས་མང་གཙོ་ཚོགས་པ་འདི་ཡོངས་གྲགས་སུ་སྲིད་དོན་ཚོགས་པར་ང་ཚོ་བཙན་བྱོལ་བོད་མིའི་སྒྲིག་འཛུགས་ཀྱི་ཁྱབ་ཁོངས་སུ་ཡོད་པའི་སྲིད་དོན་ཚོགས་པ་གཅིག་པུ་དེར་ངོས་འཛིན་ཞུ་ཡི་ཡོད་རེད་ལ།ལྷག་པར་དུ་༡༩༩༤ལོར་ཐོག་མར་བོད་ཀྱི་གཞོན་ནུ་ལྷན་ཚོགས་ཀྱིས་༧སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་གི་བཀའ་སློབ་ལམ་སྟོན་ལ་བརྟེན་ནས་བཙུགས་པ་ནས་བཟུང་།ད་ལོ་༢༤རིང་ལ་ཆབ་སྲིད་ཀྱི་ངོ་བོའི་ཐོག་ནས་སྐབས་༡༢པའི་བོད་མི་མང་སྤྱི་འཐུས་ལྷན་ཚོགས་ནས་སྐབས་༡༦བར་སྤྱི་འཐུས་སྐབས་ལྔའི་རིང་ཆོལ་ཁ་གསུམ་གྱི་སྤྱི་འཐུས་འོས་མི་བཏོན་ཡ་དང་།དེ་བཞིན་མི་མང་གིས་ཐད་ཀར་འོས་འདེམས་བྱས་པའི་བཀའ་བློན་ཁྲི་པ་༢༠༠༡དང་།༢༠༠༦།༢༠༡༡དེ་བཞིན་༢༠༡༦ལོའི་སྲིད་སྐྱོང་འོས་མི་བཅས་ད་ལྟ་བར་དུ་བཏོན་ཡོད་རེད།དེ་ཚོར་བརྟེན་ནས་དམིགས་བསལ་གྱིས་ཐུགས་སྣང་གནང་ནས་བགྲོ་གླེང་གནང་གི་འདུགཁག་ཅིག་གིས་ཧ་ལམ་མ་སོང་ན་བོད་ཀྱི་རྒྱལ་ཡོངས་མང་གཙོ་ཚོགས་པར་ཧ་ཅང་གིས་གྱོང་རག་གི་ཡོད་པ་ལྟ་བུ།ད་བོད་ཀྱི་རྒྱལ་ཡོངས་མང་གཙོ་ཚོགས་པར་གང་ཡང་བྱེད་རྒྱུ་ཡོད་མ་རེད་ཟེར་བཀའ་མོལ་གནང་མཁན་ཡང་འདུགདེ་ང་ཚོ་བོད་ཀྱི་རྒྱལ་ཡོངས་མང་གཙོ་ཚོགས་པའི་དབུས་སྤྱི་ཁྱབ་རྒྱུན་ལས་དང་།ལས་བྱེད།ཚོགས་མི་ཉུང་ཤས་ཤིག་གི་གྱོང་གང་ཡང་མ་རེད།གྱོང་རག་གི་ཡོད་ན་བོད་སྤྱི་པའི་དོན་དག་ལ་རག་གི་ཡོད་རེད།འོས་བསྡུའི་སྒྲིག་གཞི་བསྐྱར་བཅོས་དང་འབྲེལ་བའི་ཐོག་ནས་ཕན་ཐོགས་ཤིག་བྱུང་ཡོད་པ་ཡིན་ན་བོད་སྤྱི་པར་ཕན་གྱི་ཡོད་རེད།དེའི་ཐོག་ལ་ང་ཚོས་དེ་རིང་གསལ་བཤད་ཞུ་རྒྱུའི་རྒྱུ་མཚན་གཙོ་བོ་དེ་ག་རེ་ཡིན་ཟེར་ན།གཅིག་དེ་གནད་འགག་དེ་ཚོའི་རྐྱེན་གྱིས་སྤྱི་ཚོགས་སྒང་ལ་བཀའ་མོལ་མང་པོ་ཡོང་བ་དང་།རྒྱལ་ཡོངས་མང་གཙོ་ཚོགས་པ་དང་འབྲེལ་བའི་གནད་ཡོད་མཛད་གཙོ་རེ་ཟུང་གིས་བརྒྱུད་ལམ་ཁག་ཏུ་བཀའ་མོལ་གསུང་ཕྱོགས་དེ་ཚོའི་རྐྱེན་པས།ང་ཚོས་དེ་རིང་གསར་འགོད་ལྷན་ཚོགས་འདི་བསྐོངས་ནས་རྣམ་པ་ཚོའི་མདུན་ལ་ང་ཚོའི་བོད་ཀྱི་རྒྱལ་ཡོངས་མང་གཙོ་ཚོགས་པའི་ཐོག་མའི་བྱུང་རིམ་དང་།བར་དུ་ལས་འགུལ་ག་རེ་སྤེལ་བ།ད་ལྟའི་ངོས་འཛིན་ཞུ་ཕྱོགས་བཅས་ཀྱི་ཐོག་ལ་གསར་འགོད་གསལ་བསྒྲགས་ཡིག་ཐོག་ན་ཡོད་པ་དེ་སྒྲོག་བྱང་ཞུ་རྒྱུ་ཡིན་ཞེས་གསུངས་སོང་།